Winde soek army vir nog 6 maande | Die Son
Winde soek army vir nog 6 maande
Deur Son DigitaalWoensdag, September 11, 2019 14:00
Alan Winde, Wes-Kaapse premier ~ malherbe nienaber
ALAN Winde, die Wes-Kaapse premier, sê daar is nie 'n groot afname in geweldsmisdaad sedert die weermag se ontplooiing op die Kaapse Vlakte nie.
Daarom wil hy hê die weermag moet vir nog ses maande aanbly.
"Daar word gesê die weermag het sover 'n sleutelrol gespeel in Operation Lockdown, veral om die polisie en ander wetstoepassingsoperasies te ondersteun. Ons het egter baie min afname in geweldsmisdaad gesien," sê Winde.
"Daar is steeds 'n reuse berg om uit te klim en geen redelike persoon, en veral die wat in die geaffekteerde areas bly, sal sê hulle is tevrede dat die vlakke van geweld in die Wes-Kaap onder beheer is."
Die weermag is op 18 Julie teen 'n koste van R23 miljoen ontplooi. Hulle sal tot 16 September op die Kaapse Vlakte wees.
Nosiviwe Mapisa-Nqakula, minister van verdediging, het Maandag bevestig dat sy Winde se versoek vir 'n verlenging ontvang het.